b'\n_START_ARTICLE_\nBritisk pund\n_START_SECTION_\nNavnet, tegn og koder\n_START_PARAGRAPH_\nValutakoden er GBP og symbolet som blir brukt er \xc2\xa3, som p\xc3\xa5 engelsk st\xc3\xa5r foran summen, som \xc2\xa310. I sammenhenger der det er n\xc3\xb8dvendig \xc3\xa5 skille valutaen fra andre valuta med samme navn blir det offisielle navnet, pound sterling brukt i stedet for bare pund, som er vanlig i lokale sammenhenger. ISO 4317 koden GBP er en forkortelse for Great Britain Pound. Aksjepriser blir ofte listet opp i pence sterling. N\xc3\xa5r dette er tilfelle, blir kodene GBX eller GBp brukt. Av og til blir forkortelsen UKP brukt, men dette er ikke offisielt anerkjent. Kronbesittelsene og enkelte oversj\xc3\xb8iske territorier bruker ofte sine egne, dog ikke ISO-registrerte koder hvis de vil vise valutaens s\xc3\xa6regenhet. Verdien av disse vil likevel i praksis alltid v\xc3\xa6re den samme som for pund sterling, ettersom dette ikke er reelle valutaer, men \xc2\xabvarianter\xc2\xbb av britisk pund som f\xc3\xb8lger dets verdi._NEWLINE_Pundtegnet, opprinnelig \xc2\xab\xe2\x82\xa4\xc2\xbb med to overstreker, senere \xc2\xab\xc2\xa3\xc2\xbb med bare en, stammer fra bokstaven \xc2\xabL\xc2\xbb fra forkortelsen LSD \xe2\x80\x93 librae, solidi, denarii \xe2\x80\x93 brukt om pund, shilling og pence fra det originale duodesimaliserte valutasystemet (brukt f\xc3\xb8r 1971). Libra var den grunnleggende Romerske enheten for vekt. Ordet libra kommer fra det latinske ordet for vekt eller likevekt._NEWLINE_Opprinnelig tilsvarte et pund verdien av ett pund (vekt) i sterlings\xc3\xb8lv, derav navnet pund sterling.\n_START_SECTION_\nF\xc3\xb8r sterling\n_START_PARAGRAPH_\nUnder den angelsaksiske tiden ble sm\xc3\xa5 s\xc3\xb8lvmynter kalt \xc2\xabsceats\xc2\xbb brukt i handel. Disse var p\xc3\xa5virket av frisiske mynter og veide ca. 1,3 gram._NEWLINE_Kong Offa av Mercia (ca. 790 e.Kr.) introduserte en s\xc3\xb8lvmynt som veide rundt 1,5 gram. 240 av disse ble laget av et m\xc3\xa5l for s\xc3\xb8lv kalt \xc2\xabTower pound\xc2\xbb, som tilsvarte ca. 373,9 gram._NEWLINE_I 1526 ble standarden forandret til Troy pound som tilsvarer 373,242 g.'